Regionsudvalgets udtalelse om:

- "Kommissionens meddelelse - Opfølgning på den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net", og

- "Forslag til Europa-Parlamentets og Rådets beslutning om ændring af beslutning nr. 276/1999/EF om vedtagelse af en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net"

(2003/C 73/09)

REGIONSUDVALGET HAR -

under henvisning til "Kommissionens meddelelse - Opfølgning på den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net" og "Forslag til Europa-Parlamentets og Rådets beslutning om ændring af beslutning nr. 276/1999/EF om vedtagelse af en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net" (KOM(2002) 152 endelig - 2002/0071 COD)),

under henvisning til Rådets beslutning af 12. april 2002 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Kultur og Uddannelse,

under henvisning til sin udtalelse om "Meddelelse fra Kommissionen om opfølgning af grønbogen om beskyttelse af mindreårige og den menneskelige værdighed i forbindelse med audiovisuelle tjenester og informationstjenester ledsaget af et forslag til Rådets henstilling" og "Meddelelse fra Kommissionen og forslag til Rådets beslutning om vedtagelse af en flerårig EF-handlingsplan til fremme af sikker anvendelse af Internet" (CdR 54/98 fin)(1),

under henvisning til sin udtalelse om "Meddelelse fra Kommissionen - Net- og informationssikkerhed: Forslag til en europæisk strategi" (CdR 257/2001 fin)(2),

under henvisning til sin udtalelse om "Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet: eEurope 2002" (CdR 88/2001 fin)(3),

under henvisning til sin udtalelse om "Lokalt og regionalt samarbejde om beskyttelse af børn og unge mod mishandling og omsorgssvigt i Den Europæiske Union" (CdR 225/1999 fin)(4),

under henvisning til sine henstillinger fremsat på seminaret om Lokalt og regionalt samarbejde om beskyttelse af børn mod mishandling, der blev afholdt den 4. december 1998 (CdR 326/98 fin),

under henvisning til sit forslag til udtalelse (CdR 140/2002 rev. 2) vedtaget den 30. september 2002 af Underudvalget for Kultur og Uddannelse (ordfører: Luigi Sergio Ricca, borgmester i Bollengo (I/PSE)) -

på den 47. plenarforsamling den 20. og 21. november 2002 (mødet den 20. november) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. bifalder Kommissionens beslutning om at forlænge den nuværende handlingsplan for sikker anvendelse af Internettet, der udløber den 31. december 2002, med en yderligere fase på to år og samtidig justere dens dækningsområde og gennemførelsesmidler for at tage hensyn til de indvundne erfaringer og den nye teknologi og for at sikre, at den koordineres med lignende aktiviteter inden for net- og informationssikkerhed.

1.2. konstaterer, at anden fase af handlingsplanen for sikker anvendelse af Internettet baner vej for et bredere initiativ vedrørende indholdet på Internettet og nye onlineteknologier. Lovgivningen udvides til nye onlineteknologier, herunder mobil- og bredbåndsindhold, onlinespil, direkte filoverførsel mellem terminaler (peer-to-peer) og alle former for realtidskommunikation, såsom chatrum og øjeblikkelige beskeder (IMS). Initiativet vil omfatte et bredere udvalg af ulovligt og skadeligt indhold og bekymrende adfærd, herunder racisme og vold.

1.3. deler lovgivernes, forældrenes og erhvervslivets bekymring over ulovligt og skadeligt indhold på Internettet og påskønner, at EU har stået i spidsen for kampen mod dette indhold med den flerårige handlingsplan til fremme af en mere sikker anvendelse af Internettet (som bygger på en strategi, som Europa-Parlamentet og Rådet har været fuldt enige om). Hertil kommer retlige instrumenter og praktiske foranstaltninger mod IT-kriminalitet og børnepornografi samt henstillingen om beskyttelse af mindreårige og den menneskelige værdighed. Handlingsplanen, som er kernen i fællesskabets indsats inden for denne sektor, hører til de informations- og kommunikationsteknologiske spørgsmål, som længe har været prioriteter for EU - især efter topmødet i Lissabon i 2000 og den efterfølgende eEurope-handlingsplan.

1.4. bemærker, at offentligheden fortsat er alvorligt bekymret over det ulovlige og skadelige indhold, men understreger, at diskussionen om, hvilke indhold der faktisk er skadelige for børn i en vis aldersgruppe, om hvem der skal fastlægge generelle regler, som indholdsleverandørerne bør følge, og om hvem der skal træffe beslutning om gennemførelse af disse regler, forbliver åben.

1.5. mener, at Kommissionen har gjort klogt i at tage hensyn til de fremtidige behov, eftersom brugen af Internettet og nye informationsteknologier vil stige og antage nye former. Selvom anvendelsen af dem generelt har en meget positiv effekt, så stiger samtidig brugen af disse teknologier til at sprede ulovligt og skadeligt indhold og antager nye former.

1.6. fremhæver, at Kommissionen har fulgt henstillingerne i midtvejsevalueringen af den flerårige handlingsplan. Denne var positiv over for de første to år, men fremsatte imidlertid også en række kritiske bemærkninger, der er mundet ud i 15 anbefalinger, som Kommissionen har forsøgt at imødekomme med forslaget til ændring af beslutning nr. 1999/276/EF.

1.7. er enig i udformningen af interventionsprogrammet og de tilhørende aktionslinjer, som Kommissionen har foreslået for anden fase. Regionsudvalget mener, at programmet generelt er velstruktureret og afbalanceret og er enig i aktionslinjerne, der tager sigte på at:

- give brugerne mulighed for at indberette ulovligt indhold;

- fremme selvregulering;

- sætte brugerne i stand til at fravælge skadeligt indhold;

- fremme en brugervenlig indholdsklassificering;

- bevidstgøre om sikker brug.

Regionsudvalget ønsker alligevel at fremhæve følgende betragtninger og henstillinger.

2. Regionsudvalgets henstillinger

Regionsudvalget

2.1. anmoder om, at man går fra en "passiv" til en "aktiv" rolle i udvælgelsen af filtreringstjenester og -software og teknologi til forældrestyret kontrol med det formål at fremme og styre udviklingen af software og dele af software, der er designet til at sikre en forældrestyret kontrol i overensstemmelse med kravene i Kommissionens aktionslinjer. Den bedste løsning kunne findes ved hjælp af universiteternes forskningsafdelinger, open source communities eller eksterne virksomheder, der selv producerer produkter til kommerciel brug.

2.2. understreger, at det i betragtning af den nuværende stigende tendens til at anvende peer-to-peer teknologi på Internettet og dennes stadigt stigende tiltrækningskraft ville være hensigtsmæssigt, hvis teknologidækningsprogrammet i højere grad fokuserede på denne form for udveksling af indhold. Regionsudvalget understreger, at fremme af handlingsplanen for filtreringsteknologi ikke kun bør fokusere på den private bruger.

2.3. mener, at støtte til udvikling af europæisk højkvalitetsindhold specielt rettet mod børn og andre grupper, som man vil beskytte, skal prioriteres og kendskabet hertil udbredes. Dette er et særligt vigtigt initiativ, da nettene på grund af den hastige udbredelse af bredbånd udvider udbuddet af indhold, og der dannes nye steder for anbringelse af ulovligt og skadeligt indhold.

2.4. opfordrer til, at man går fra en "passiv" til en "aktiv" rolle hvad angår fremme af selvregulering, og at man etablerer kontakt med internetudbyderne og planlægger samarbejde om systemer til at katalogisere og klassificere websteder og deres indhold. Derved kan klassificeringsområdet udvides, og man kan forsøge at overvinde modstanden fra de økonomiske interessers side og trægheden i systemet. De således mærkede lovlige sider bør være de vigtigste referencepunkter for søgemaskinerne. Udviklingen af hotlines og filtreringssystemer går meget langsomt og trægt. Det ville være mere effektivt ved hjælp af lovgivningen at indføre selvregulering i form af adfærdskodekser for internetudbyderne.

2.5. anmoder om, at man undersøger muligheden for at oprette en overvågnings- og koordineringsmekanisme for de organer og organisationer, der arbejder med selvregulering og klassificering, for at optimere kontrol- og oplysningsindsatsen.

2.6. understreger, at den årlige finansieringsramme (som praktisk taget er identisk med handlingsplanens) ikke synes at være tilstrækkelig til den aktionsudvidelse, som foreslås for den anden fase af handlingsplanen. Endelig synes bevillingernes fordeling mellem centrale og andre aktiviteter at være skæv. For at opnå mærkbare resultater ville det være hensigtsmæssigt at koncentrere bevillingerne på et mere begrænset antal projekter og opstille kvantificerbare mål for disse.

Regionsudvalget foreslår at:

- indkredse initiativer inden for bestemte geografiske områder, der kan fungere som pilotprojekter inden for kontrolpraksis, som kan eksporteres til andre områder;

- indkredse initiativer vedrørende adgangstyper, for eksempel steder med adgang til offentlige net, herunder skoler, biblioteker, lokale myndigheders og handelskamres net, osv.;

- beskytte offentlige steder med netadgang ved hjælp af et "europæisk produkt", udviklet i kraft af den EU-støttede forskning, der kunne tjene som et supplement (plug-in) til søgemaskinerne og virke som filter under surfing på Internettet. Naturligvis må et sådant filter ikke være uforeneligt med en generel anvendelse til andre formål.

2.7. gør opmærksom på, at der er behov for igen at se på omkostningseffektiviteten af "Safer Internet Awareness Exchange"-initiativerne, bl.a. i forhold til den konkrete kommunikation mellem projekterne og udveksling af materiale, som et andet publikum (pga. alder, sociale vilkår, teknologisk viden, erfaring med brug af Internettet) i realiteten ikke kan anvende.

2.8. understreger, at eftersom Internettet ikke har geografiske grænser, og brugerne uden at vide det kan få adgang til indhold, der fysisk er anbragt uden for EU, kræver det et snævert samarbejde med alle andre lande, ikke kun med kandidatlandene. Der skal derfor tidligt i forløbet iværksættes særlige politisk-strategiske initiativer, og samarbejdet med lande og organisationer uden for EU og navnlig med lande, som har en "liberal" lovgivning, skal styrkes. Man skal derfor på dette vanskelige område indkredse og ratificere internationale aftaler, som kan føre til, at udbydere, der tillader offentliggørelse af ulovligt indhold, ses som lovovertrædere, der følgelig kan retsforfølges. De østeuropæiske lande og landene i Sydøstasien er især berørt af disse problemer, da de - selvom de råder over avanceret teknologi - ikke har en passende regulering, eller under alle omstændigheder ikke håndhæver de regler, der skal garantere en sikker brug af Internettet.

2.9. bekræfter, at for at opnå den størst mulige effekt er det nødvendigt, at målsætningerne for EU's handlingsplan støttes med lovgivning på nationalt plan. Regionsudvalget opfordrer til at udarbejde lovgivningsmæssige rammer i overensstemmelse med aktionslinjerne og til som en logisk konsekvens at udstikke retningslinjer for selvregulering. Det kunne være hensigtsmæssigt at oprette et team af juridiske eksperter og IT-eksperter på EU-niveau, som kunne tage sig af kontrol og filtrering af ulovligt indhold, og som i kraft af et tæt samarbejde med politiet ville kunne indkredse og lukke de ikke tilladte websteder. Dette team skulle fortløbende ajourføre filtreringssystemernes databaser over såvel URL (Universal Resource Location) som ulovligt, skadeligt eller fordummende indhold.

2.10. mener, at en del af problemerne med sikker anvendelse af Internettet kan løses ved hjælp af en massiv undervisningsindsats, der sigter mod at øge bevidstheden på området. Regionerne og de lokale myndigheder bør spille en central rolle i alle kampagner, der tager sigte på at øge bevidstheden i sektoren.

De regionale og lokale instansers rolle med fremme af sikker anvendelse af Internettet

Regionsudvalget

2.11. understreger, at det er afgørende, at de lokale og regionale myndigheder inddrages i alle de bebudede aktioner og programmer i Kommissionens forslag, da det netop er på lokalt plan, at det skadevoldende aspekt rent fysisk rammer den svage netbruger. De regionale og lokale myndigheder har endvidere ansvar for uddannelsesområdet og investerer betragtelige midler i undervisning og anvendelse af informationsteknologi i skolerne. Det er derfor meget hensigtsmæssigt at iværksætte foranstaltninger til at informere de unge om aspekter vedrørende sikkerheden i informationssamfundet og om konsekvenserne af computerkriminalitet.

2.12. mener derimod, at det er noget problematisk at få hjemmene til at involvere sig helhjertet. Ofte griber forældrene ikke ind og lader børnene i stikken, dels fordi de har ringe viden om teknologien dels ikke er interesserede, men også fordi de selv bruger de fordummende websteder.

2.13. opfordrer derfor til, at de lokale og regionale myndigheder i større grad inddrages i planen. Dette skal bl.a. ses i lyset af det faktum, at informationssamfundet åbner nye muligheder for civilsamfundet og det regionale og kommunale demokrati, og at borgernettene i kraft af deres høje brugertal er i særlig stor risiko for ekstern manipulation af racistisk eller ekstremistisk art. Dette kan bl.a. føre til, at borgerne mister tilliden til disse tjenester.

2.14. understreger, at lokale myndigheder også spiller en vigtig rolle for at opnå en afbalanceret udvikling af videns- og informationssamfundet i EU, som er i stand til at fremme den økonomiske og sociale samhørighed i EU's regioner, byer og kommuner. Det er derfor vigtigt at sikre netværkenes og informationssystemernes sikkerhed.

2.15. bemærker, at den manglende tillid til nettene og informationssystemerne medfører forsinkelse af den almindelige udbredelse af nye tjenester, der er forbundet med videns- og informationssamfundet.

2.16. understreger, at de lokale og regionale myndigheder er tæt på borgerne, foreningslivet og erhvervslivet og spiller derfor en vigtig rolle for de praktiske tiltag, som skal sikre, at handlingsplanen opnår den nødvendige effektivitet. I sin aktuelle form afspejler handlingsplanen ikke tilstrækkeligt, at de lokale og regionale myndigheder spiller en vigtig rolle og deltager side om side med andre vigtige grupper (som f.eks. statslige organer og universiteter og frivillige organisationer, der varetager vigtige og ofte substituerende funktioner på dette område). Derfor bør opmærksomheden også rettes mod uddannelsesaktiviteter, som tager sigte på at give de frivillige bedre kvalifikationer og som inddrager de lokale og regionale myndigheder.

2.17. henstiller endvidere, at de foranstaltninger, der anses for nødvendige, ikke forsinkes af finansielle årsager.

Bruxelles, den 20. november 2002.

Albert Bore

Formand for

Regionsudvalget

(1) EFT C 251 af 10.8.1998, s. 51.

(2) EFT C 107 af 3.5.2002, s. 89.

(3) EFT C 107 af 3.5.2002, s. 29.

(4) EFT C 57 af 29.2.2000, s. 46.